04.01.2009 22:09  Olev Kenk   Vallitorn ehitatakse ümber külastuskeskuseks, kus ajamasina abil korrus-korruse haaval ülespoole tõustes avaneb Eesti ajalugu alates viikingite ajast kuni tänapäevani välja, vahendas "Aktuaalne kaamera".    Paide juhid loodavad muuta Vallimäe kohaks, kus saab teha rännaku kaugete aegade taha. "Erinevaid  Vallitorni korruseid läbides saab turist või kooliõpilane või linnakodanik informatsiooni Eesti loost, nende inimestest alates viikingite aegadest kuni tänapäevani välja," selgitas Paide linnavolikogu liige Kersti Laastalu.    Lennukate ideede teostamist takistas rahapuudus, kuid möödunud aasta lõpul tuli Ettevõtluse Arendamise Sihtasutuselt kinnitus 36 miljoni krooni eraldamisest, millele linn lisab omalt poolt kuus ja pool miljonit.    "Sellel kinnistul on plaanis korda teha kõik, mis siin asub  alates sissepääsudest, trepid, invateed. Samuti ei ole siin praegu valgustust, korrastatakse kõnniteed, ehitatakse mänguväljak lastele. Ja uue näo saab ka kõlakoda ja laululava ja saab ka juurdeehituse, mida saaks siis kasutada suurürituste siiatoomiseks," rääkis Paide abilinnapea Kaido Ivask.    Praegu külastab Paide Vallitorni aastas umbes 7000 inimest, välisturiste on käinud vähe sest nemad eelistavad torni tippu tõusta liftiga.